Jacques Rivette

Jacques Rivette ([ʒak ʁivɛt]), nado en Ruán (Sena Marítimo) o 1 de marzo de 1928 e finado en París o 29 de xaneiro de 2016 foi un director, guionista e crítico cinematográfico francés, membro do grupo da Nouvelle Vague.

 Traxectoria 
Jacques Rivette comezou a interesarse polos cineclubs inspirado polo libro de Jean Cocteau sobre a realización de La Belle et la Bête. En 1949 dirixiu a súa primeira curtametraxe, Aux Quatre Coins. Ese mesmo ano marchou a París para facerse director; o día da súa chegada coñeceu a Jean Gruault, que o invitou a ver con el Les dames du Bois de Boulogne. Éric Rohmer, a quen Rivette admiraba, falou na proxección.

Rivette matriculouse na Sorbona, pero comezou a acudir á Cinémathèque française, de Henri Langlois en lugar de asistir ás clases. Alí coñeceu a Claude Chabrol, Jean-Luc Godard e François Truffaut.

En 1950 comezou a escribir críticas cinematográficas para Gazette du Cinéma, pequeno xornal que fundara con Rohmer e Godard. Ese ano rodou a súa segunda curtametraxe, Le Quadrille, producida e protagonizada por Godard. En 1951, Rivette e os seus amigos foron contratados por André Bazin para escribir en Cahiers du Cinéma.

Mentres escribía críticas Rivette continuou a súa carreira como cineasta, traballando como axudante de director para Jacques Becker e Jean Renoir. En 1957 o director Roberto Rossellin anunciou que quería producir unha serie de filmes sobre a vida en Francia. Rivette e Gruault escribiron Paris nous appartient, que supuxo o seu debut. Porén, a pesar de ser o primeiro do grupo en dirixir un filme, Chabrol, Truffaut, Godard e Rohmer estrearon antes os seus filmes.

Trala morte de Bazin en 1958, Rohmer pasou a ser editor xefe de Cahiers du cinéma. Rohmer, o máis conservador do grupo tivo problemas cos seus compañeiros e deixouno en 1963, deixando a Rivette como sucesor. Baixo o seu liderado, Cahiers pasou de ser unha revista apolítica a ser unha revista marxista que examinaba a relación entre a política e a cultura moderna. Rivette permitiu a autores como Michel Delahaye e Jean-Louis Comolli que publicasen artigos máis sobre política e filosofía que sobre cinema. Finalmente abandonou a revista en 1965.

Pouco despois conseguiu dirixir La Religieuse, baseado na novela de Denis Diderot, que tras ser aprobado dúas veces pola censura, foi prohibida polo novo ministro de Información, Yvon Bourges. En resposta á prohibición, o produtor iniciou unha campaña pública en defensa do filme. O "Manifesto dos 1789" foi asinado por persoeiros coma Jacques Prévert, Raymond Queneau e Marguerite Duras. Godard escribiu un longo editorial criticando ao ministro de Cultura André Malraux e finalmente o presidente Charles de Gaulle ordenou ao novo ministro Georges Gorce que levantase a prohibición.

Rivette continuou dirixindo nas décadas seguintes. A finais da década de 1970 tiña dificultades para conseguir financiamento, polo que pasou a realizar filmes máis experimentais. En 1988 tivo un grande éxito crítico con La Bande des quatre. A este seguiuno La Belle Noiseuse, o filme máis aclamado da súa carreira. No século XXI dirixiu filmes como Va savoir (2001), Ne touchez pas la hache (2007) e 36 vues du pic Saint-Loup (2009).

 Filmografía 
 1960 : Paris nous appartient
 1966 : Suzanne Simonin, la Religieuse de Diderot
 1968 : L'Amour fou
 1971 : Out 1 : Noli me tangere (codirectora: Suzanne Schiffman)
 1972 : Out 1 : Spectre (codirectora: Suzanne Schiffman)
 1974 : Céline et Julie vont en bateau
 1976 : Duelle
 1976 : Noroît
 1978 : Merry-Go-Round
 1981 : Le Pont du Nord
 1984 : L'Amour par terre
 1986 : Hurlevent
 1988 : La Bande des quatre
 1991 : La Belle Noiseuse
 1994 : Jeanne la Pucelle
 1995 : Haut bas fragile
 1998 : Secret défense
 2001 : Va savoir
 2003 : Histoire de Marie et Julien
 2007 : Ne touchez pas la hache
 2009 : 36 vues du pic Saint-Loup

 Notas 

 Véxase tamén 

 Bibliografía 












 Ligazóns externas 

 Jacques Rivette
 Biografía
 Sensesofcinema.com
 Jonathan Rosenbaum: Jacques Rivette [capítulo de FILM: THE FRONT LINE 1983] 
 Edition de « De l'abjection » (1961) par Jacques Rivette, sur le site d'analyse L'oBservatoire (simple appareil). 

Categoría:Directores de cinema de Francia
Categoría:Nados en Ruán
Categoría:Nados en 1928
Categoría:Finados en 2016
Categoría:Finados por alzhéimer